Základná umelecká škola, Budovateľská 486/17, 094 31 Hanušovce nad Topľou

Š K O L S K Ý P O R I A D O K

2016

O B S A H

A) Všeobecné ustanovenia

B) Podmienky štúdia

C) Organizácia štúdia

D) Práva a povinnosti žiakov a zákonných zástupcov

E) Prevádzka a vnútorný režim školy

F) Podmienky na zaistenie bezpečnosti a ochrany zdravia žiakov

G) Záverečné ustanovenia

Základná umelecká škola, Budovateľská 486/17, 094 31 Hanušovce nad Topľou

V súlade s ustanovením § 153 Zákona o výchove a vzdelávaní (školský zákon)č. 245/2008 Z.z. a po prerokovaní s orgánmi školskej samosprávy, radou školy a pedagogickou radou ZUŠ riaditeľ školy vydáva tento

Š k o l s k ý p o r i a d o k

A) Všeobecné ustanovenia

1. Ustanovenia školského poriadku sú v súlade s platnou legislatívou, vychádzajú zo zásad humanistickej výchovy a rešpektujú zásady Dohovoru o právach dieťaťa. Tento školský poriadok sa vzťahuje na všetkých žiakov školy a v niektorých ustanoveniach aj na zákonných zástupcov neplnoletých žiakov.

2. Základná umelecká škola poskytuje základné umelecké vzdelanie, pripravuje na štúdium odborov umeleckého zamerania v stredných školách a v konzervatóriách, pripravuje aj na štúdium na vysokých školách s pedagogickým alebo umeleckým zameraním.

B) Podmienky štúdia

1. Základná umelecká škola zabezpečuje umeleckú výchovu a vzdelávanie podľa školského vzdelávacieho programu jednotlivých umeleckých odborov a predmetov. Organizuje aj štúdium pre deti vo veku pred plnením povinnej školskej dochádzky, žiakov stredných škôl a dospelých.

2. O prijatí žiaka a jeho zaradení do ročníka vydáva rozhodnutie riaditeľ školy na základe prijímacej talentovej skúšky a posúdení predpokladov na štúdium.

3. Prijatý žiak, alebo jeho zákonný zástupca je povinný prispievať na čiastočnú úhradu nákladov na štúdium (školné). Výšku príspevku určuje zriaďovateľ školy všeobecne záväzným nariadením. Zákonný zástupca žiaka alebo plnoletý žiak je povinný uhradiť čiastočnú úhradu nákladov spojených so štúdiom  v stanovenom termíne: za mesiace september – december do **20.10. kalendárneho roka** a zajanuár – jún do **31.01. kalendárneho roka.** Platbu je potrebné uhradiť na účet školy, alebo v hotovosti u triedneho učiteľa. Zákonný zástupca žiaka alebo plnoletý žiak môže písomne požiadať ZUŠ o odpustenie príspevku na  čiastočnú úhradu nákladov spojených so štúdiom s priloženým  dokladom o tom, že je  poberateľom dávky v hmotnej núdzi a príspevkov k dávke v hmotnej núdzi podľa osobitného predpisu. O odpustení príspevku rozhodne zriaďovateľ základnej umeleckej školy.

4. Zákonný zástupca žiaka alebo plnoletý žiak môže zo závažných dôvodov prerušiť štúdium na základe písomnej žiadosti so súhlasom riaditeľstva  školy maximálne na jeden rok – 12 mesiacov.

5.  **Žiak sa môže zo štúdia odhlásiť len k 31. januáru, alebo k 30. júnu príslušného roka**. Z vážnych dôvodov môže zákonný zástupca alebo plnoletý žiak písomne požiadať o predčasné ukončenie štúdia. Riaditeľstvo školy môže štúdium predčasne ukončiť posledným dňom mesiaca nasledujúcom po mesiaci, v ktorom bola predložená žiadosť o predčasné ukončenie štúdia, príspevok na  čiastočnú úhradu nákladov spojených so štúdiom sa nevracia.

6.  Zákonný zástupca žiaka alebo plnoletý žiak môže písomne požiadať o vrátenie príspevku  na   čiastočnú  úhradu nákladov spojených so štúdiom, ak sa žiak nemohol z vážnych dôvodov zúčastňovať na vyučovaní dlhšie ako štyri týždne  (kúpeľná liečba, sanatórium a podobne).

7. Riaditeľ základnej umeleckej školy môže rozhodnúť o predčasnom ukončení štúdia, podľa § 50 ods. 2 Zákona 248/2008 (Školský zákon) ak: a) žiak sústavne alebo závažným spôsobom porušuje školský poriadok, b) žiak alebo zákonný zástupca žiaka neuhrádza čiastočnú úhradu nákladov podľa § 49 ods. 4 zákona 248/2008 (Školský zákon).

8. O dochádzke a prospechu žiaka sa môžu rodičia informovať:

* v čase vyučovacej hodiny svojho dieťaťa - v individuálnom vyučovaní
* pred alebo po vyučovaní - v skupinovom vyučovaní
* na rodičovskom združení

9. Ak žiak z akýchkoľvek dôvodov vymešká v priebehu klasifikačného obdobia v predmete viac ako 30 % vyučovacích hodín, vyučujúci daného predmetu  podá návrh na pedagogickej rade žiaka neklasifikovať a po schválení pedagogickou radou mu bude umožnené komisionálne preskúšanie.

10. Vo výchovno-vzdelávacom procese sa uplatňujú dokumenty:

* Metodický pokyn č. 21/2009-R z 22. decembra 2009 na klasifikáciu a hodnotenie žiakov základných umeleckých škôl
* Metodické usmernenie MŠ SR č. 7/2006-R z 28. marca 2006 k prevencii a riešeniu šikanovania žiakov v školách.

C) Organizácia štúdia

1. Vyučovanie v ZUŠ prebieha prevažne v odpoludňajších hodinách, rozvrhy hodín sú individuálne u každého vyučujúceho a schválené riaditeľom školy. Žiak je s týmto rozvrhom hodín oboznámený a je povinný sa ním riadiť, pokiaľ sa s vyučujúcim nedohodne na jeho prípadnej zmene. O zmene je povinný triedny učiteľ informovať riaditeľa školy.

2. Vyučovacia hodina trvá 45 minút, vyučovacie hodiny možno spájať alebo deliť.

Vo výtvarnom a tanečnom odbore možno do vyučovacieho bloku spojiť najviac tri hodiny. Pri individuálnom vyučovaní sa v prvej časti prvého stupňa 1,5 hodinová dotácia delí na dve vyučovacie jednotky:

* 45 a 25 minút
* 35 a 35 minút

3.   Príchod učiteľa do školy je 10 minút pred začiatkom jeho rozvrhom stanovenej vyučovacej hodiny. Učiteľ môže opustiť pracovisko až po skončení vyučovania. Príchod  a odchod zaznačia zamestnanci do knihy dochádzky.

4.  Žiak prichádza na hodinu s dostatočným predstihom a odchádza zo školy po skončení vyučovania.

5.  V škole sa žiaci prezúvajú.  Odev a obuv si z bezpečnostných dôvodov nosia so sebou do učebne. Žiaci nesmú chodiť v prezuvkách mimo budov školy.

6.  Žiaci tanečného odboru sa pripravujú na vyučovanie v šatni, ktorá je určená na prezliekanie a odkladanie osobných vecí. Žiak neodkladá v šatni cenné predmety, škola za nich neručí v prípade straty.

7. Žiaci sa správajú tak, aby nespôsobili úraz sebe ani ostatným. Vo vzájomnom vzťahu so spolužiakmi nesmie žiak uplatňovať násilie, šikanovanie a ďalšie prejavy diskriminácie a neznášanlivosti.

8.  V areáli školy nie je dovolené z bezpečnostných dôvodov používať kolieskové korčule, skejty, jazdiť na bicykli alebo na iných dopravných prostriedkoch.

9. Je zakázané používanie mobilného telefónu a inej techniky počas vyučovacej hodiny. Žiak  môže mobilný telefón použiť s povolením vyučujúceho na kontaktovanie rodiča. V prípade porušenia tohto príkazu učiteľ upozorní rodičov na porušenie školského poriadku žiakom.

D) Práva a povinnosti žiakov a zákonných zástupcov

Žiak má právo:

* na slobodu prejavu v súlade s právnymi a mravnými normami Slovenskej republiky,
* vhodným a primeraným spôsobom vyjadriť svoj názor na čokoľvek,
* na zrozumiteľný výklad učiva,
* k učivu položiť akúkoľvek otázku a dostať na ňu odpoveď,
* na omyl,
* vedieť termín skúšania,
* na objektívne hodnotenie,
* na ohľaduplné a taktné zaobchádzanie zo strany učiteľa i spolužiakov,
* sedieť s kým chce, pokiaľ  svojim  správaním  neruší  učiteľa  alebo spolužiakov,
* na dodržiavanie "Deklarácie práv dieťaťa" prijaté OSN v roku 1959 a Dohovoru o právach dieťaťa ku ktorému pristúpila Slovenská republika v roku 1990.

Práva zákonného zástupcu:

Na základe písomnej žiadosti zákonného zástupcu žiaka alebo na žiadosť plnoletého žiaka môže riaditeľstvo základnej umeleckej školy:

* prerušiť žiakovi štúdium,
* predčasne ukončiť štúdium,
* zmeniť učiteľa hlavného predmetu,
* nariadiť preskúšanie žiaka - ak existujú pochybnosti o správnosti klasifikácie podľa §9 ods. 3 a 4 Vyhlášky o ZUŠ 324/2008 Z. z.,
* v odôvodnených prípadoch ospravedlniť neprítomnosť žiaka na vyučovaní trvajúcu viac ako jeden deň,
* v mimoriadnych prípadoch môže škola zapožičať hudobný nástroj alebo inú učebnú pomôcku na domácu prípravu.

1. Škola spolupracuje so zákonnými zástupcami žiakov - rodičmi cez Združenie rodičov a triednych dôverníkov, ktorí sú volení ako zástupcovia jednotlivých tried. Výbor ZR spravuje finančné prostriedky, ktoré získava z poplatkov  rodičov žiakov školy.

2. Zákonný zástupca žiaka má právo poznať školský vzdelávací program, byť informovaný o prospechu svojho dieťaťa, požiadať učiteľa o konzultáciu, požiadať o komisionálne preskúšanie, o uvoľnenie dieťaťa z vyučovania, zúčastňovať sa na podujatiach školy, podávať námety, sťažnosti a pripomienky na zlepšenie výchovno-vzdelávacieho procesu.

3. V mimoriadnych prípadoch sa zákonný zástupca žiaka môže zúčastniť aj na vyučovacej hodine.

4. Po prijatí žiaka do hudobného odboru na dychové nástroje, hru na akordeóne a v tanečnom odbore je potrebné predložiť lekárske potvrdenie o zdravotnej spôsobilosti žiaka navštevovať tento predmet. Rodič je povinný informovať vyučujúceho o zmene zdravotného stavu svojho dieťaťa alebo iných závažných zdravotných problémoch.

5. Rodič je povinný nahlásiť triednemu učiteľovi zmeny v osobných údajoch žiaka.

E) Prevádzka a vnútorný režim školy

1. Priestory školy sú v prevádzke v čase od 8.00 hod. do 20.30 hod. Elokované pracoviská sú k dispozícii v čase rozvrhu hodín učiteľov a nevyhnutnej prípravy na vyučovanie.

2. Dochádzka žiakov je evidovaná v triednej knihe, vyučujúci je povinný viesť evidenciu prítomnosti žiakov a náplň vyučovacej jednotky zaznamenať v triednej knihe a v žiackej knižke.

3. Ak sa žiak nemôže dostaviť na vyučovanie, je povinný ospravedlniť sa podľa možností vopred (u maloletého žiaka ospravedlňuje rodič alebo zákonný zástupca), a to osobne alebo telefonicky, prípadne doložením lekárskeho potvrdenia, alebo písomného ospravedlnenia od rodiča. Vyučujúci urobí o tom záznam v triednej knihe a žiackej knižke.

4. Ak sa žiak nedostavuje na vyučovanie bez ospravedlnenia súvisle v čase dlhšom ako dva týždne, triedny učiteľ je povinný kontaktovať rodiča a oznámiť mu túto skutočnosť. Ak je neospravedlnená neprítomnosť dlhšia ako tri týždne, triedny učiteľ je povinný zaslať písomnú upomienku.

5. Žiak sa v priestoroch školy zdržiava iba v čase svojho rozvrhu hodín, v čase potrebnom na prípravu na vyučovanie a počas podujatí organizovaných školou. V tomto čase je nad žiakmi zabezpečený pedagogický dozor. Počas voľných hodín sa žiak zdržiava vo vyhradených priestoroch, správa sa tak, aby nerušil vyučovací proces.

6. Do budovy školy vstupujú len oprávnené osoby, t.j. zamestnanci, žiaci, rodičia, sprevádzajúce osoby žiakov na vyučovanie, alebo na podujatia organizované školou a osoby, ktoré prichádzajú do školy z pracovných dôvodov.

7. V čase prevádzky školy môže žiak požiadať o cvičenie vo voľných učebniach. Súhlas vydáva riaditeľ po konzultácii s triednym učiteľom a s učiteľom zodpovedným za danú učebňu.

8. Nosenie cenných vecí a vyššej finančnej hotovosti na vyučovanie sa neodporúča, škola nepreberá zodpovednosť za ich stratu, alebo poškodenie.

F) Podmienky na zaistenie bezpečnosti a ochrany zdravia žiakov

1. Každý zamestnanec školy má povinnosť dbať na ochranu osobnosti žiaka a na ochranu jeho osobných údajov.

2. Škola má povinnosť dbať na ochranu žiaka pred vplyvmi ohrozujúcimi jeho mravný vývoj. Žiak bez dozoru pedagóga nesmie manipulovať s technikou, elektrickými zariadeniami, ostrými predmetmi, chemikáliami a horľavinami.

3. V budove školy a jej bezprostrednom okolí platí zákaz fajčenia, požívania alkoholických nápojov a iných omamných látok. Tento zákaz platí pre žiakov aj zamestnancov školy. V prípade pozitívneho nálezu ide o hrubé porušenie školského aj pracovného poriadku a riaditeľ postupuje v súlade s príslušnými predpismi.

G) Záverečné ustanovenia

1. S týmto Školským poriadkom oboznámia triedni učitelia všetkých žiakov na začiatku školského roka a túto skutočnosť zaznamenajú v triednej knihe a žiackej knižke.

2. Školský poriadok je umiestnený na viditeľnom mieste a v každej učebni.

3. Zmeny v Školskom poriadku vydáva riaditeľstvo školy po prerokovaní s orgánmi školskej samosprávy a v pedagogickej rade školy.

4. Ruší sa platnosť Školského poriadku z 01.09.2010.

V Hanušovciach nad Topľou 1.10.2016 Ľudmila Kreheľová, DiS. art. poverená riadením školy